**Vuoden nuori yrittäjä -palkinto Kannuksen Kauppapuutarhalle**

Keski-Pohjanmaan Yrittäjät on valinnut maakunnan alle 35-vuotiaiden yrittäjien joukosta Vuoden Nuoren yrittäjän. Valinnassa huomioidaan muun muassa erityiset ansiot toimialaan, innovatiivisuuteen tai yrittäjäasenteeseen liittyen.

Keski-Pohjanmaan Yrittäjien Vuoden nuori yrittäjä -palkinnon saajaksi on tänä vuonna valittu Kannuksen Kauppapuutarhan yrittäjä Aleksi Hauhtonen.

- Palkinnon saaminen tuntui käsittämättömän hyvälle, melkein jopa epätodelliselta. Se lämmittää mieltä ja luo paljon uskoa tulevaisuuteen

Kannuksen Kauppapuutarha on perustettu vuonna 1977. Kannuksen Kauppapuutarha viljelee [kotimaisia kasviksia](http://www.kannuksenkauppapuutarha.fi/3) jo toisessa sukupolvessa.

- Ajattelin pitkään, ettei ikinä, koska olin nähnyt sen työmäärän, joka tähän liittyy. Pienen pojan silmin kaikki näytti ehkä liian haastavalta ja työntäyteiseltä. Se ajatus kestikin melko pitkään. Vietin vuoden Australiassa matkustellen ja töitä tehden, ja sieltä palattuani kiinnostus ja arvostus vanhempieni yritystä kohtaan heräsi. Piti mennä kauas nähdäkseen lähelle. Arvostus vanhempien luomaa yritystä kohtaan kasvoi valtavasti, ja samalla syntyi halu myös kehittää yritystä lisää. Sain vastuuta ja pian huomasin, miten mielenkiintoisesta työstä tässä on kyse. Suoritin yrittäjän ammattitutkinnon ja sen jälkeen toimitusjohtaja koulun. 2010 ostin 51 % yrityksen osakekannasta, ja samaan aikaan investoitiin heti uuteen lämpölaitokseen puutarhalla. 2014 vuoden lopulla ostin lopun osakekannan, kertoo **Aleksi Hauhtonen.**

**Voittaja osallistuu valtakunnalliseen kisaan huhtikuussa**

[Suomen Yrittäjien](http://www.yrittajat.fi) **Vuoden nuori yrittäjä** -kilpailu on maamme arvostetuin nuorille suunnattu yrittäjäkilpailu. Vuonna 2015 [Yksityisyrittäjäin Säätiö](http://www.yksityisyrittajainsaatio.fi) tukee valtakunnallisen kilpailun kolmen parhaan palkitsemista yhteensä **30 000 euron** suuruisella summalla. Alueellisten alkukilpailujen voittajien palkitsemiseen säätiö osoittaa **1 500 euron** suuruisen tuen kullekin alueelle.

Kannuksen Kauppapuutarha osallistuu Keski-Pohjanmaan edustajana valtakunnalliseen Vuoden nuori yrittäjä -kisaan, jonka voittaja julkistetaan 24. huhtikuuta Suomen Yrittäjien Get Together -tapahtumassa Levillä.

*Lisätietoja:*

Keski-Pohjanmaan Yrittäjät, Mervi Järkkälä, p. 0500 561 145